Марко Ганчев
Елегия за красивата жена

chitanka.info

Пристъпяш гордо в дреха фина.

Все още не разбираш ти,

че в наши дни не си богиня,

макар с божествени черти.

В душата ми събуждаш чудо

и както преди векове

от мен се криеш, та по-лудо

страстта към теб да ме зове.

Зове ме тя, но скоро гасне

сподавен слабият й ек

сред другите хилядогласни

пристрастия на моя век.

Пленила ме напълно вчера,

забравям те преди съня

като затрупана Венера

под пластовете на деня.

И ако нощни монолози

ме хвърлят в огън или хлад,

не са към тебе, а към този

омразен и обичан свят.

Присъствай с дреха и без дреха.

В божествените ти черти

намирам моята утеха.

А твойта още търсиш ти…

1969

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.